Αγαπητοί φίλοι !
Χριστός Ανέστη, Χρόνια πολλά και καλή Πρωτομαγιά σε όλους

Η ευτυχία της νέας καθημερινότητας

Καινούργιες δραστηριότητες

· Είμαστε όλοι εδώ… γεροί και δυνατοί και κυρίως υπερήφανοι αφενός για τη συμβολή μας στην τήρηση των μέτρων κυκλοφορίας, αφετέρου γιατί τα δικά μας αρνάκια δεν τα σουβλίσαμε και χαιρόμαστε να τα βλέπουμε να βόσκουν ελεύθερα
 
· Να που σιγά-σιγά στέλνουμε το μήνυμά μας, στο μαγικό Νο6, αυτόν που απαντάει αμέσως!! και έτοιμοι για τη βολτούλα μας, μικρή ή μεγάλη. Ευτυχώς που είμαστε προπονημένοι περιπατητές και ανακαλύπτουμε τις ομορφιές της πόλης μας και της γειτονιάς μας με ευχαρίστηση. Ότι κατακτάμε λίγο-λίγο είναι ωραίο και το απολαμβάνουμε περισσότερο.

· Η άνοιξη έχει έρθει και η φύση μας το θυμίζει. Τα πουλάκια ακούγονται τα πρωινά και τα δειλινά και εμείς είμαστε υγιείς και χαιρόμαστε το κάλεσμά τους.

· Μιας και έχουμε χρόνο… καιρός είναι να αλλάξουμε τα ρούχα στις ντουλάπες μας, να βγάλουμε τα ανοιξιάτικα… casual συνολάκια μας, κατάλληλα για εξοχικούς περιπάτους.

· Σιγά-σιγά μπορούμε να σκεφτούμε για την καινούργια κόμμωση που θα κάνουμε. Θα φτιάξουμε κοτσίδα ή θα αρχίσουμε να κουρευόμαστε προσεχτικά… μόνοι μας. Ότι και να κάνουμε όμορφοι και όμορφες θα είμαστε, πιο πολύ από μέσα μας.

· Κοιτάξτε μπροστά!! Η Πρωτομαγιά έφτασε. Γύρω υπάρχουν όμορφα, μικρά και ταπεινά λουλουδάκια να μαζέψετε από τις βόλτες σας. Κάποιο στεφανάκι ή βαζάκι θα στολίσουμε. Και τις γλάστρες μας ή τις αυλές μας ας τις ζωντανέψουμε… Μπορούμε να μιλάμε στα φυτά, μας είπαν, αρκεί να μην απαντούν εκείνα, δε θέλουμε αντίλογο…

· Επίσης το καλοκαιράκι έρχεται και αυτό, προσέξτε τη σιλουέτα σας. Λίγη γυμναστική με το walk at home είναι ότι πρέπει. Με μια ομάδα μακρινών νέων φίλων και συναθλητών που δε γνωρίζουμε αλλά συνδεόμαστε με αόρατους δεσμούς, όλοι μαζί ας γυμναστούμε για το κοινό καλό. Με μεσογειακή διατροφή, με λίγα λιπαρά και σε συνδυασμό με τους περιπάτους θα βγούμε στην παραλία πολύ κομψοί και αεράτοι 

· Βρίσκουμε πλέον δρόμους που μας βοηθούν να διορθώσουμε τον δικό μας τρόπο ζωής, να υπερνικήσουμε τα εμπόδια επικοινωνίας και να κερδίσουμε γνήσια συντροφικότητα. Η ‘‘μικρή ευτυχία’’ που ο καθένας μας μπορεί να πετύχει, με καλή θέληση μπορεί να βοηθήσει να την αποκτήσουν και οι άλλοι χωρίς να καταβάλει μεγάλη προσπάθεια

· Μπορεί κάποιες στιγμές να χάσετε το θάρρος σας, αλλά μη χάσετε ένα ουράνιο τόξο ή ένα ηλιοβασίλεμα επειδή κοιτάζατε κάτω. Συνεχίστε να κοιτάζετε ψηλά!! Μη φοβάστε να ελπίζετε, τα καλύτερα έρχονται σύντομα.

